മൈലാട്ടിയില് വരും ജില്ലാ ജയില് 5 ഏക്കര് സ്ഥലം ഏറ്റെടുക്കുന്നു കാഞ്ഞങ്ങാട്: ജില്ലാ ജയില് സ്ഥാപിക്കുന്നതിന് മൈലാട്ടിയില് സ്ഥലം ഏറ്റെടുക്കല് നടപടി ആരംഭിച്ചു.ദേശീയ പാതയില് മൈലാട്ടി ടെക്സ്റ്റൈല് കോര്പറേഷന്റെ ഉദുമ സ്പിന്നിംഗ് മില്ലിന് സമീപമുള്ള 16 ഏക്കറില്നിന്നാണ് ഭൂമി അളന്നെടുക്കുന്നത്. 5 ഏക്കര് സ്ഥലമാണ് ജയിലിനായി അനുവദിച്ചിട്ടുള്ളത്. ഇതിന്റെ ഭാഗമായി കഴിഞ്ഞദിവസം സര്വ്വേ നടപടികള് തുടങ്ങി. ഹൊസ്ദുര്ഗ് ജില്ലാ ജയില് സൂപ്രണ്ട് കെ. വേണു, അസി. സൂപ്രണ്ട് എസ്. ബാബു, കാസര്കോട് സബ്ജയില് സൂപ്രണ്ട് എന്. ഗിരീഷ്കുമാര്, ഡെപ്യൂട്ടി ജയില് ഓഫീസര് ടി. വിനോദ്കുമാര്, അസി. ജയില് ഓഫീസര് വിജയന്, ജില്ലാ ജയില് നോഡല് ഓഫീസര് വി.കെ ശശികുമാര് എന്നിവരുടെ നേതൃത്വത്തിലായിരുന്നു സര്വ്വേ. സര്വേ നടപടികള് പൂര്ത്തിയായി ഭൂമി കൈമാറ്റം നടന്നാല്, ജയില് നിര്മാണത്തിനുള്ള നടപടി തുടങ്ങും. കാഞ്ഞങ്ങാട് ജില്ല ജയില്, കാസര്കോട് സ്പെഷ്യല് സബ് ജയില്, ചീമേനി തുറന്ന ജയില് എന്നിങ്ങനെ മൂന്നു ജയിലുകളാണ് ജില്ലയിലുള്ളത്. ചീമേനിയില് റിമാന്ഡ് തടവുകാരെ പാര്പ്പിക്കാന് സാധിക്കില്ല. നിലവില് ജില്ലാ ജയില് തടവുകാര്ക്കുള്ള സി.എഫ്.എച്ച്.സി സെന്ററായാണ് പ്രവര്ത്തിക്കുന്നത്. 31 തടവുകാരാണ് ഇവിടെ ഇത്തരത്തില് കഴിയുന്നത്. എന്നാല് നിലവില് 13 പേര്ക്കുള്ള സൗകര്യം മാത്രമേ ഇവിടെ ഉള്ളൂ. കാഞ്ഞങ്ങാട്ട് നൂറുപേരെ മാത്രം പാര്പ്പിക്കാനുള്ള സൗകര്യമേയുള്ളു. എന്നാല് 150ല് പരം തടവുകാര് ഇവിടെ ഉണ്ട്. കാസര്കോട്ട് 70 തടവുകാരെ പാര്പ്പിക്കാനുള്ള സൗകര്യമേയുള്ളു. റിമാന്ഡ് തടവുകാരെ സ്ഥലപരിമിതി കണക്കിലെടുത്ത് ഓരോ മാസവും കുറച്ചു പേരെ കണ്ണൂരിലെ ജയിലുകളിലേയ്ക്ക് മാറ്റുകയാണ് പതിവ്. എന്നാല് തടവുകാരെ മറ്റുജയിലുകളിലേക്ക് മാറ്റാന് വാഹനങ്ങള് ഇല്ലാത്തത് പൊലീസുകാര്ക്ക് തലവേദനയാണ്. കൂടാതെ തടവുകാരുടെ ബന്ധുക്കള്ക്കും ഇവരെ കാണണമെങ്കില് കിലോമീറ്ററുകള് സഞ്ചരിക്കേണ്ടി വരുന്ന അവസ്ഥയുമാണ്. വര്ഷങ്ങളുടെ പഴക്കം ജില്ലയില് 200 തടവുകാരെ പാര്പ്പിക്കാന് സൗകര്യമുള്ള തരത്തില് ജില്ലാ ജയില് സ്ഥാപിക്കണമെന്ന ജയില് വകുപ്പിന്റെ തീരുമാനത്തിന് വര്ഷങ്ങളുടെ പഴക്കം. ജില്ലയില് എവിടെയെങ്കിലും സ്ഥലം വിട്ടു നല്കിയാല് പകരം സ്ഥലം നല്കാമെന്നും നിലവില് ജില്ലാ ജയില് സ്ഥിതി ചെയ്യുന്ന ചെമ്മട്ടംവയലിലെ കെട്ടിടം ജില്ലാശുപത്രിയുടെ വികസനത്തിനായി വിട്ടു നല്കാമെന്നും ജയില് വകുപ്പ് അറിയിച്ചിരുന്നു. സമീപത്ത് ജയില് സ്ഥിതി ചെയ്യുന്നത് കാരണം സുരക്ഷാ പ്രശ്നങ്ങള് ചൂണ്ടിക്കാട്ടി എന്ഡോസള്ഫാന് പാക്കേജ് കൊണ്ട് ജില്ലാശുപത്രിക്കായി പണികഴിപ്പിച്ച അഞ്ചുനില കെട്ടിടത്തിന് നാളിതുവരെയായും പ്രവര്ത്തനാനുമതി ലഭിച്ചിട്ടില്ല.